Alita: Döyüş mələyi

Alita: Döyüş mələyi (; ) – Yukito Kişironun "Battle Angel Alita" manqa seriyası əsasında çəkilmiş 2019-cu il istehsalı ABŞ kiberpank və macəra filmi. Ceyms Kemeron və Con Landaunun prodüserliyi, Robert Rodrigesin rejissorluğu, Kemeron və Laeta Kaloqridisin ssenaristliyi ilə çəkilən filmin 14 fevral 2019-cu ildə ekranlaşdırılması planlaşdırılır. Buraxılış və istehsal tarixi Kemeronun "Avatar" sikvelləri üzərindəki işlərinə görə daim ertələnmişdir. Filmin baş rollarında Roza Salazar, Kristof Valts, Cennifer Konnelli, Maherşala Ali, Ed Skreyn, Ceki Erl Heyli və Kian Conson çıxış edirlər. "Alita: Battle Angel"-da Dison İdo adlı kibertibb mütəxəssisi tərəfindən tapılan Alita adlı yaddaşını itirmiş kiborq qız əslində kim olduğunu kəşf etməyə çalışır.

 Məzmun 
Ceyms Kemeron Yukito Kişironun orijinal manqasının əsas hekayəsi və ilk 4 cildi əsasında filmi çəkməyi planlaşdırdığını bildirmişdir. O, xüsusilə 3-cü və 4-cü cildlərdə vacib yer tutan uydurma motorbol idman növünün filmə daxil edilməsini istəyir.

 Rollarda 
 Roza Salazar Alita rolunda: əsas kiborq qəhrəman. Salazar rolu hərəkət tutma texnikası vasitəsilə canlandırır.
 Kristof Valts Doktor Dison İdo rolunda: Alitanı tapan və ona baxan alim.
 Cennifer Konnelli Kiren rolunda
 Maherşala Ali iki rolda: biri motorbol oyunları təşkil edən Vektor rolunda.
 Ed Skreyn Zapan rolunda: Alitanı öldürməyə çalışan antaqonist kiborq.
 Ceki Erl Heyli kiborq rolunda.
 Kian Conson Hüqo rolunda: Alitanın sevgi hisləri bəslədiyi və ona motorbol oyununu öyrədən oğlan.
 Mişel Rodriqes Qelda rolunda: kiborq döyüşçüsü və motorbol oyunçusu.
 Eysa Qonsales Nissiana rolunda: kiborq.
 Lana Kondor Koyomi rolunda: yetim uşaq və frilans fotoqraf.
 Corc Lendeborq Hüqonun dostu rolunda.
 İdara Viktor tibb bacısı Qerhad rolunda: İdonun köməkçisi.
 Leonard Vu Kinuba rolunda.
 Marko Saror Acakutti rolunda: motorbol oyunçusu.

 İstehsal 
 İnkişaf 

Yukito Kişironun "Battle Angel Alita" manqa seriyası Ceym Kemeronun diqqətini Qilermo del Toro sayəsində cəlb etmişdir. Kemeron manqa ilə tanış olar-olmaz konsepsiyasına vurulmuşdur.

2000-ci ilin iyununda 20th Century Fox Ceyms Kemeron üçün "battleangelalita.com" domen adını qeydiyyatdan keçirmişdir. Fox "battleangelmovie.com" domen adını da qeydiyyatdan keçirmişdir. 2003-cü ilin aprelində Kemeronun filmin rejissoru olacağı təsdiqlənmişdir. Kemeron 4 may 2003-cü ildə Fuji TV-də verdiyi müsahibədə filmin ssenarisinin hazırlandığını bildirmişdir. Filmin əvvəlcə bu manqadan təsirlənmiş "Qara mələk" teleserialından sonra buraxılması planlaşdırılmışdı. Daha sonra bu filmin onun "Dərinliyin gəlmələri" (2005) filmindən sonra növbəti filmi olması planlaşdırıldı.

2005-ci ilin iyununda Kemeron "Layihə 880" (daha sonra adı "Avatar") adlı film üzərində işlədiyinə görə film üzərində işlər ertlənmişdir. 2006-cı ilin fevralında verdiyi müsahibədə 20th Century Fox ilə hər iki filmi çəkmək haqqında müqaviləsinin olduğunu bildirmişdir. "Entertainment Weekly" filmin 2009-cu ilin sentyabrına qədər ertələndiyini qeyd etmişdir. 2006-cı ilin iyununda Kemeron "Döyüş mələyi"nin "Avatar" ilə birlikdə planlaşdırdığı iki film trilogiyasından biri olduğunu açıqlamışdır.

2008-ci ilin mayında Kemeron "Batma" adlı bioqrafik film üzərində işlədiyi üçün filmin yenə ertələndiyini açıqlamışdır. Lakin həmin ilin iyunundakı San Diego Comic-Con International tədbirində yenə də filmi çəkmək niyyətində olduğunu qeyd etmişdir. 2009-cu ilin dekabrında Kemeron ssenarinin tamamlandığını açıqlamışdır.

2010-ci ilin fevralında Con Landau verdiyi müsahibədə Kemeronu filmin adını "Alita: Döyüş mələyi"nə dəyişdirməyə məcbur etdiyini bildirmişdir: "Mən deyirəm ki, filmin adı "Alita: Döyüş mələyi" olmalıdır, çünki Cim ancaq T və A hərfləri ilə başlayan filmlər çəkir". Landau həmçinin Laeta Kaloqridisin ssenari üzərində işlədiyini açıqlamışdır.

2010-cu ilin avqustunda Kemeron hələ də filmi çəkmək istədiyini, amma nə vaxt edəcəyini bilmədiyini qeyd etmişdir. Oktyabr ayında o, "Döyüş mələyi" əvəzinə növbəti filmləri kimi "Avatar" sikvellərini çəkəcəyini açıqlamışdır. O, layihəni çox sevdiyi üçün tərk etmək və başqa rejissora təhvil vermək istəmədiyini desə də, 2011-ci ilin iyununda "Avatar" sikvellərinin tamamlanmadığı müddətcə "Döyüş mələyi"nin istehsal olunmayacağını demişdir: "..."Döyüş mələyi" bir neçə il müddətində istehsal olunmayacaq". Kemeron qeyd edir ki, "Avatar"ı birinci istehsal etmək istəyinin səbəbi filmin cəmiyyətin təbiətin mühafizəsinə olan diqqətini artıracağı fikridir.

2013-cü ilin iyununda Kemeron filmin 2017-ci ildə istehsal olunmağa başlayacağını bildirmişdir. 2015-ci ilin oktyabrında Robert Rodrigesin "Alita: Döyüş mələyi" adlanacaq filmin rejissoru olmaq üçün studiya ilə görüşdüyü, Ceyms Kemeron və Con Landaunun prodüser kimi layihədə olacaqları məlum olmuşdur. Rodriges Kemeronun 186 səhifəlik ssenarisi və 600 səhifəlik qeydləri (əslində isə Kemeronda 1000 səhifədən çox qeyd var idi) ilə tanış olmuşdur. Rodrigesin işindən məmnun olan Kemeron ona filmi çəkməyi təklif etmişdir.

2016-cı ilin aprelində 20th Century Fox layihə üçün hələ yaşıl işıq yandırmadığını, filmin büdcəsini azaltmağı çalışdığını bildirmişdir. Həmin ay Robert Rodriges filmin rejissoru təyin olunmuşdur. 2016-cı ilin mayında 20th Century Fox filmin 20 iyul 2018-ci ildə buraxılacağını anons etmişdir.

 İstehsal öncəsi 
Ceyms Kemeron potensial rejissor olarkən filmi "Avatar" filmində istifadə etdiyi kompüter qrafikası texnikası ilə çəkməyi planlaşdırırdı. O, Alita personajını tamamilə kompüter qrafikası ilə yaratmaq istəyirdi. O, "Avatar" filmində istifadə etdiyi Fusion kamera sistemi, üz performans tutması və Simulcam kimi texnologiyalardan bu filmdə də istifadə edəcəyini açıqlamışdır. 2006-cı ilin mayında Kemeron filmin istehsal texnologiyaları üçün 10 ay vaxt sərf etdiyini bildirmişdir.

2008-ci ilin oktyabrında film üzərində il yarım işləmiş rəqəmsal sənətçi Mark Qoerner film üzərində istehsal öncəsi prosesin demək olar ki, tamamlandığını açıqlamışdır.

 Rol seçimi 
2016-cı ilin aprelində Mayka Monro, Roza Salazar və Zendaya Alita rolu üçün namizəd idilər. Bella Tornun da rol üçün namizəd olduğu açıqlanmışdı. 2016-cı ilin may ayının sonunda Roza Salazar rol üçün seçilmişdir.

2016-cı ilin avqustunda Kristof Valtsın Doktor Dison İdonu (manqada Daysuke İdo) oynamaq üçün studiya ilə görüşdüyü məlum olmuşdur. 14 sentyabr 2016-cı ildə Ceki Erl Heyli kiborq antaqonist kimi seçilmişdir. 2016-cı ilin sentyabrında Ed Skreyn Zapan roluna seçilmişdir.

30 sentyabr 2016-cı ildə Kian Conson Alitanın sevgilisi Hüqo rolu üçün filmə cəlb olunmuşdur. Studiya Hüqo rolu üçün Evan Coqia, Duqlas But, Cek Lauden və Noy Silveri də namizəd kimi görmüşdü, lakin "etnik cəhətdən daha qeyri-müəyyən" görünüşünə görə Conson seçilmişdir. 3 oktyabr 2016-cı ildə Maherşala Ali ilə Vektor rolu üçün danışıqların getdiyi bildirilmişdir. Ali müsahibəsində filmdə iki rolda çıxış edəcəyini bildirmişdir.

5 oktyabr 2016-cı ildə Eysa Qonsales filmə qoşulmuşdur. O, Rodrigesin "Küldən şəfəqə" teleserialında oynayırdı. 7 oktyabr 2016-cı ildə Corc Lendeborq Hüqonun dostu roluna seçilmişdir. 11 oktyabr 2016-cı ildə Lana Kondor yetim Koyomi rolu üçün seçilmişdir. 18 oktyabr 2016-cı ildə Leonard Vunun kiborq Kinuba rolunda görünəcəyi açıqlanmışdır. 2016-cı ilin dekabrında Marko Saror kiborq Acakutti kimi layihəyə qoşulmuşdur. 7 fevral 2017-ci ildə Cennifer Konnelli naməlum antaqonist qadın roluna seçilmişdir. 22 fevral 2017-ci ildə Mişel Rodriqes də filmdə çəkildiyini açıqlamışdır.

 Çəkilişlər 
Filmin çəkilişləri 17 oktyabr 2016-cı ildə Texas ştatının Ostin şəhərində başlamış və 9 fevral 2017-ci ildə başa çatmışdır. Aktyor heyəti filmin səhnələrinə rok, pank və emo ünsürlərini əlavə etmək üçün 2017-ci ilin 3, 6 və 7 fevral gecələrində Ostinə çıxmışdırlar.

 Buraxılış 
Filmin əvvəlcə 20 iyul 2018-ci ildə IMAX formatında buraxılması planlaşdırılırdı. 2018-ci ilin fevralında filmin 21 dekabr 2018-ci il tarixinə ertələndiyi açıqlanmışdır. Ən son isə 14 fevral 2019-cu ilə ertələnmişdir.

 Marketinq 
Filmin ilk treyleri 8 dekabr 2017-ci ildə buraxılmışdır. Treyler qarışıq rəylər (xüsusilə baş qəhrəmanın görünüşü ilə bağlı) almışdır. Filmin ikinci treyleri 23 iyul 2018-ci ildə San Diego Comic-Con International tədbirində buraxılmış və Linkin Park-ın "New Divide" mahnısından istifadə olunmuşdur.

 İstinadlar 

 Xarici keçidlər 




Kateqoriya:2019-cu ilin ABŞ filmləri
Kateqoriya:2010-cu illərin elmi fantastika filmləri
Kateqoriya:20th Century Fox filmləri
Kateqoriya:ABŞ-nin elmi fantastika filmləri
Kateqoriya:Kiberpank filmləri
Kateqoriya:Battle Angel Alita
Kateqoriya:Kiborq haqqında filmlər
Kateqoriya:Antiutopik filmlər
Kateqoriya:Hadisələrin gələcəkdə cərəyan etdiyi filmlər
Kateqoriya:IMAX filmləri
Kateqoriya:Filmdə hərəkət tutma
Kateqoriya:Manqalara əsaslanan bədii filmlər
Kateqoriya:TSG Entertainment filmləri
Kateqoriya:Süni intellekt haqqında filmlər
Kateqoriya:ABŞ-nin 3D filmləri
Kateqoriya:ABŞ-nin elmi fantastika döyüş filmləri
Kateqoriya:ABŞ-nin antiutopik filmləri
Kateqoriya:ABŞ-nin postapokaliptik filmləri